
Tekst kreativnog natječaja „Mi možemo jednako“ – Djeca i mladi za otklanjanje stereotipa o muškarcima i ženama

Institut za istraživanje i edukaciju Zaposlena mama nositelj je projekta #MIMOŽEMOJEDNAKO koji je sufinanciran od strane Ureda za udruge Vlade Republike Hrvatske u sklopu Švicarsko-hrvatskog programa suradnje.
Partneri na projektu su Hrvatska zajednica županija, Filozofski fakultet Sveučilišta u Zagrebu, OŠ Silvija Strahimira Kranjčevića i SŠ Stjepana Sulimanca.
Trajanje projekta je dvije godine, a projekt je započeo 1. ožujka 2019. godine. 
Opći cilj projekta  je kroz projektne aktivnosti povećati svijest o rodnoj ravnopravnosti, spolnim stereotipima i rodnoj diskriminaciji kod učenika osnovnih i srednjih škola te njihovih učitelja i nastavnika.
Specifični cilj projekta je kroz partnerstvo organizacija civilnog društva, visokoobrazovnih ustanova te  osnovnih i srednjih škola podići svijest o spolnim stereotipima i nužnosti rodne ravnopravnosti kao važnim ciljevima održivog razvoja.
Ciljevi projekta ostvarit će se kroz četiri projektne aktivnosti: 
· Istraživanje na temu spolnih stereotipa i rodne diskriminacije na uzorku učenika osnovnih i srednjih škola u RH
· Nagradni natječaj za učenike OŠ i SŠ na temu rodne ravnopravnosti i spolnih stereotipa
· Izrada programa edukacije o rodnoj ravnopravnosti, spolnim stereotipima i rodnoj diskriminaciji te provedba i evaluacija pilot projekta edukacije u osnovnim i srednjim školama
· Promidžba i vidljivost
Nagradni natječaj za učenike osnovnih i srednjih škola raspisuje Hrvatska zajednica županija, a prikupljanjem kreativnih radova učenika aktivno ih se uključuje u provedbu projekta te potiče na razmišljanje o rodnoj ravnopravnosti i spolnih stereotipa u cjelokupnoj zajednici. 
Teme kreativnog natječaja 
Cilj natječaja je da učenici, uz pomoć svojih učitelja i nastavnika, izraze svoje odgovore na neka od sljedećih pitanja: 
· Kako izgledaju tipični muškarci i žene/dječaci i djevojčice?
· Postoje li neke razlike između muškaraca i žena/ dječaka i djevojčica?
· S kim se druže? Kakve prijatelje imaju? Kako se ponašaju sa svojim prijateljima?
· Kojim slobodnim aktivnostima i hobijima se bave?
· U koje škole idu? Kakvi su u školi? 
· Gdje rade i kakve poslove obavljaju? 
· Što se događa ako se ponašamo kao osobe suprotnog spola? 

Pravila kreativnog natječaja
Svojim radovima na natječaju mogu konkurirati učenici osnovnih i srednjih škola. 
Učenici od prvih do četvrtih razreda osnovne škole mogu sudjelovati tako da likovne uratke koji se bave pitanjima rodne ravnopravnosti i spolnih stereotipa pošalju poštom na adresu ureda Hrvatske zajednice županija – Savska cesta 41, 10 000 Zagreb. Prilikom izrade radove očekuje se pomoć i kreativno usmjerenje od strane nastavnika, a radovi se predaju uz obaveznu suglasnost roditelja. Obrazac suglasnosti dostupan je na LINKU. Svaki učenik/učenica može predati najviše tri rada. 
Učenici od petih do osmih razreda osnovne škole te srednjoškolci mogu sudjelovati tako da fotografije i video materijale koji se bave pitanjima rodne ravnopravnosti i spolnih stereotipa pošalju na e-mail mozemojednako@hrvzz.hr. Suglasnost roditelja obvezna je za sve učenike/učenice mlađe od 16 godina života. Svaki učenik/učenica može predati najviše tri fotografije i tri video uratka. 
Video materijali ne smiju trajati dulje od dvije minute, a i izradi jednog videa ne smije sudjelovati više od pet učenika. Video materijali mogu biti dostavljeni u obliku linka ili kao datoteka putem nekih od servisa za slanje (primjerice WeTransfer). 
Natječaj je otvoren od 15. listopada 2019. do 15. veljače 2020. 
Nagrade
Nagradni fond natječaja iznosi 12.000 kuna. 
Kreativne radove učenika nagrađujemo u četiri kategorije: 
[bookmark: _GoBack]1. Najbolji likovni uradak
2. Najbolja fotografija
3. Najbolji video uradak za osnovne škole
4. Najbolji video uradak za srednje škole
Najbolje radove bira stručni žiri koji se sastoji od pedagoga i osoba koje se s profesionalnog aspekta bave pitanjima rodne ravnopravnosti. 
Promocija projekta 
Učenički radovi koristi će se u svrhu promocije projekta, što može uključivati: 
· Dodjelu nagrada najboljim radovima 
· Završnu konferenciju projekta
· Promociju natječaja  na mrežnim stranicama i društvenim mrežama 
· Priopćavanje u tiskanim medijima, mrežnim stranicama i drugim komunikacijskim kanalima 

